九龍城寨圍城|吳卓羲撐場自嘲冇嘢撈 林峯用「屋企人」形容幾位
由鄭保瑞執導,葉偉信監製的電影《九龍城寨‧圍城》,今晚(22/4)舉行明星好友場,戲中三位演員林峯、胡子彤及張文傑都各自呼喚好友到場支持,其中林峯就請來一班TVB好友吳卓羲、楊茜堯(楊怡)及林夏薇出席,幾位老友鬼鬼跟傳媒做訪問時更是互窒互寸,笑料百出。
四位接受傳媒訪問時,林峯被問到有咁多好多朋友撐自己開唔開心,阿峯立即更正︰「咩朋友,呢啲屋企人嚟!」非常窩心。問到幾位是否一早推晒所有工作嚟支持阿峯?吳卓羲突然爆Seed,先自嘲一番︰「邊有嘢做啫我!」楊茜堯連隨加碼︰「有嘢做都唔做呀!」但就被卓羲話呢句多咗喇。至於忙於為劇集《逆天奇案2》宣傳的林夏薇都抽空出席,都被吳卓羲笑︰「你都冇嘢做啦,咁好收視使乜做宣傳?」
而在大合照時,幾位被要求做派心心動作,吳卓羲即時顯得不知所措︰「我覺得幾嘔,我未試過,本身覺得我做已經好嘔,加埋阿峯一齊做就更加嘔,好在有阿怡喺中間,唔係都唔知想點?」在場記者立即追問當日一齊露股(《大唐雙龍傳》)就OK,一齊派心就唔OK?吳卓羲笑說︰「以前細個無知畀人呃咗,就露咗個Pat Pat,而家都唔搞呢啲嘢,都幾廿歲。」不過楊茜堯就覺得派心派得好好︰「我企中間好Warm。」
林峯在戲中打鬥連場,原來幾位朋友在拍攝時已知道他辛苦。楊茜堯︰「我諗應該會睇到阿峯嘅另一面,大家睇到佢而家係官仔骨骨,一陣可能係腥風血雨。(林峯︰我邊一面你哋未見過?)」而吳卓羲就指拍攝期間,阿峯都有約他食飯︰「當時佢唔係話自己受傷,就係傷到出唔到嚟,心都痛埋。」林峯︰「爭在未幫我捽藥酒。」
問到四人會否有機會合作拍電影,林夏薇第一時間搶答︰「如果係呢個合作我好得閒呀!」反而吳卓羲冷冷回應︰「阿峯得唔得閒先得㗎?」再次暗示自己最得閒,非常搞笑。